7 Go fetolwa ponalo go ne ga thusa go nonotsha tumelo ya baaposetoloi ba bararo ba ba neng ba tlile go etelela dilo pele mo phuthegong ya Bokeresete. Go phatsima ga sefatlhego sa ga Keresete, go tsabakela ga diaparo tsa gagwe, le lentswe la Modimo ka boene le bolela gore Jesu e ne e le Morwawe yo o rategang yo ba tshwanetseng go mo reetsa—dilo tseno tsotlhe di ne tsa diragatsa boikaelelo jwa tsone ka tsela e e molemo. Mme gone, baaposetoloi ba ne ba sa tshwanela go bolelela ope ka ponatshegelo eno go fitlha Jesu a tsosiwa. Dingwaga di ka nna 32 moragonyana, Petere o ne a sa ntse a gopola ponatshegelo eno sentle. Fa a ne a bua ka yone le ka botlhokwa jwa yone, o ne a kwala jaana: “Nnyaa, e ne e se ka go latela dipolelo tsa maaka tse di logetsweng maano ka boferefere go bo re ne ra lo tlwaelanya le maatla le go nna gone ga Morena wa rona Jesu Keresete, mme e ne e le ka go bo re ne re fetogile basupi ba ba boneng tlotlomalo ya gagwe ka matlho. Gonne o ne a amogela tlotlo le kgalalelo go tswa kwa Modimong Rara, fa mafoko a a tshwanang le ano a ne a bolelwa kaga gagwe ka kgalalelo e kgolo: ‘Yono ke morwaake, moratwa wa me, yo nna ka bonna ke mo amogetseng.’ Ee, mafoko ano re ne ra a utlwa a bolelwa go tswa legodimong fa re ne re na le ene mo thabeng e e boitshepo.”—2 Petere 1:16-18.